CKP ฟุ้งเป้าระยะยาวมีกำลังการผลิต 4,280 MW จาก 2,320 MW ในปี 62
CKP ฟุ้งเป้าระยะยาวมีกำลังการผลิต 4,280 MW จาก 2,320 MW ในปี 62
9 เม.ย. 2558

นางสาวสุภามาส ตรีวิศวเวทย์ กรรมการผู้จัดการ บริษัท ซีเค พาวเวอร์ จำกัด (มหาชน) หรือ CKP เปิดเผยว่า บริษัทคาดในช่วง 5-10 ปีจากนี้กำลังการผลิตไฟฟ้าของบริษัทจะเติบโตเฉลี่ยปีละ 27% จากช่วงปี 58-59 จะมีกำลังการผลิต 755 เมกะวัตต์ โดยปีนี้จะไม่มีกำลังการผลิตจากโรงไฟฟ้าใหม่ แต่มีโอกาสเข้าซื้อกิจการเพิ่มเติม โดยเน้นที่พลังงานทดแทน
จากนั้นในปี 60 จะมีกำลังการผลิตเพิ่มเป็น 875 เมกะวัตต์จากโรงไฟฟ้าบางปะอินโคเจนเนอเรชั่น เฟส2 (BIC2) ที่มีกำลังผลิต 120 เมกะวัตต์และในปี 61-62 กำลังการผลิตรวมจะเพิ่มเป็น 2,320 เมกะวัตต์ จากโรงไฟฟ้าไซยะบุรีขนาด 1,285 เมกะวัตต์ และโรงไฟฟ้าน้ำบากขนาด 160 เมกะวัตต์ โดยทั้งสองโรงอยู่ในสปป.ลาว
หลังจากปี 62 บริษัทก็ตั้งเป้ากำลังผลิตไฟฟ้าจะเพิ่มขึ้นไปสู่ระดับ 4,280 เมกะวัตต์ โดยมองโอกาสการเข้าดำเนินโครงการพลังงานน้ำใน สปป.ลาวและในพม่าเพิ่มเติม กำลังผลิตรวม 1,000 เมกะวัตต์ และจากโรงไฟฟ้าโคเจนเนอเรขั่นอีก 960 เมกะวัตต์
นอกจากนี้ บริษัทศึกษาการเข้าซื้อกิจการไฟฟ้า ซึ่งมีเกณฑ์ว่าหากเป็นกิจการที่ยังไม่เริ่มเปิดดำเนินการจะต้องมีอัตราผลตอบแทน(IRR) 10-15% แต่หากกิจการนั้นเปิดดำเนินการแล้วและมีความเสี่ยงลดลงจะตั้งเป้าหมาย IRR 8-10% หากเข้าหลักเกณฑ์บริษัทจะนำไปพิจารณา